b'\n_START_ARTICLE_\nOringe (psykiatrisk hospital)\n_START_PARAGRAPH_\nOringe (psykiatrisk hospital) var et psykiatrisk hospitalt i Vordingborg, der blev oprettet ved lov af 20. august 1853 og \xc3\xa5bnet 3. april 1858. Det var oprindelig bestemt for helbredelige sindssyge fra \xc3\x98stifterne undtagen K\xc3\xb8benhavn og med 120 pladser, udvidet ved lov af 3. april 1868 til ogs\xc3\xa5 at kunne optage uhelbredelige sindssyge og, s\xc3\xa5ledes udvidet, \xc3\xa5bnet 1. oktober 1871 med 400 Pladser. Ved \xc3\xa5rhundredeskiftet blev det benyttet af henved 500 patienter og udvidet ved nye bygninger p\xc3\xa5 samme tid. I 1888 indskr\xc3\xa6nkedes det til kun at skulle betjene Sj\xc3\xa6llands og Lolland-Falsters Stifter, men for s\xc3\xa5 vidt pladserne ikke var optagne, kunne sindssyge ogs\xc3\xa5 fra de andre dele af riget s\xc3\xa5vel som fra udlandet blive modtagne. Den 1. januar 1898 var der 485 patienter (239 m\xc3\xa6nd, 246 kvinder), og ved anstalten var ansat en overl\xc3\xa6ge, 2 reservel\xc3\xa6ger, en kandidat, en forvalter og bogholder, en pr\xc3\xa6st (sognepr\xc3\xa6sten i Vordingborg) og en oldfrue. I det hele var der til anstalten knyttet omtrent 100 funktion\xc3\xa6rer og tyende. _NEWLINE_Oringe Sindssygehospital blev tegnet af arkitekt Gottlieb Bindesb\xc3\xb8ll i 1854. Projektet viser et strengt symmetrisk anl\xc3\xa6g best\xc3\xa5ende af bygninger af varierende h\xc3\xb8jde med sidekorridorer, der ogs\xc3\xa5 var symmetriske. Langerne st\xc3\xb8dte sammen vinkelret, hvilket kunne give mindelser om en herreg\xc3\xa5rd med avlsbygninger. Det var forudsat, at anl\xc3\xa6gget skulle omgives med tr\xc3\xa6er, hvilket modsvarede datidens opfattelse, at sindssyge fortrinsvis skulle behandles med fred og rolige omgivelser.'